CELEX: C2007/283/72
Language: el
Date: 2007-11-24 00:00:00
Title: Υπόθεση T-382/07: Προσφυγή της 5ης Οκτωβρίου 2007 — Γαλλική Δημοκρατία κατά Συμβουλίου

24.11.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 283/40
            
         Προσφυγή της 5ης Οκτωβρίου 2007 — Γαλλική Δημοκρατία κατά Συμβουλίου
   (Υπόθεση T-382/07)
   (2007/C 283/72)
   Γλώσσα διαδικασίας: η γαλλική
   Διάδικοι
   
      Προσφεύγουσα: Γαλλική Δημοκρατία (εκπρόσωποι: E. Belliard, G. de Bergues και A.-L. During)
   
      Καθού: Συμβούλιο της Ευρωπαϊκής Ενώσεως
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει τον κανονισμό (ΕΚ) 809/2007 του Συμβουλίου, της 28ης Ιουνίου 2007, για την τροποποίηση των κανονισμών (ΕΚ) 894/97, (ΕΚ) 812/2004 και (ΕΚ) 2187/2005 όσον αφορά τα παρασυρόμενα δίχτυα (1)·
            
         
               —
            
            
               να καταδικάσει το Συμβούλιο στα δικαστικά έξοδα.
            
         Λόγοι ακυρώσεως και κύρια επιχειρήματα
   Ο προσβαλλόμενος με την υπό κρίση προσφυγή κανονισμός σκοπεί στην καθιέρωση ομοιόμορφου ορισμού των παρασυρόμενων διχτυών. Η προσφεύγουσα βάλλει κατά του ορισμού του κανονισμού, καθόσον περιλαμβάνει στην κατηγορία των παρασυρόμενων διχτυών δίχτυα όπως το απλάδι για τόννο και, ως εκ τούτου, τα εντάσσει στο πεδίο εφαρμογής της απαγορεύσεως χρήσεως που προβλέπει το άρθρο 11α του κανονισμού 894/97 (2).
   Προς στήριξη της προσφυγής της, η προσφεύγουσα υποστηρίζει καταρχάς ότι ο προσβαλλόμενος κανονισμός πρέπει να ακυρωθεί λόγω ελλείψεως αιτιολογίας, καθόσον δεν παραθέτει τους λόγους για τους οποίους διευρύνει τους περιορισμούς χρήσεως που ισχύουν για τα παρασυρόμενα δίχτυα περιλαμβάνοντας και τα σταθερά δίχτυα όπως το απλάδι για τόννο.
   Δεύτερον, η προσφεύγουσα ισχυρίζεται ότι ο προσβαλλόμενος κανονισμός παραβιάζει επίσης την αρχή της αναλογικότητας, καθόσον η απαγόρευση των παρασυρόμενων διχτυών, όπως αυτά ορίζονται, είναι μέτρο προφανώς ακατάλληλο λαμβανομένων υπόψη, αφενός, των σκοπών της απαγορεύσεως αυτής και, αφετέρου, των ιδιαίτερων χαρακτηριστικών του απλαδιού για τόννο σε σχέση με τα άλλα είδη παρασυρόμενων διχτυών.
   Τέλος, η προσφεύγουσα διατείνεται ότι η απαγόρευση των παρασυρόμενων διχτυών, όπως ορίζονται στον κανονισμό 809/2007, εισάγει δυσμενή διάκριση, καθόσον δεν είναι δικαιολογημένο, λαμβανομένων υπόψη των ιδιαιτέρων χαρακτηριστικών τους, να επιφυλάσσεται στα δίχτυα του είδους του απλαδιού για τόννο η ίδια μεταχείριση με αυτήν των λοιπών παρασυρόμενων διχτυών.
   
      (1)  ΕΕ L 182, σ. 1.
   
      (2)  Κανονισμός (ΕΚ) 894/97 του Συμβουλίου, της 29ης Απριλίου 1997, για τη θέσπιση ορισμένων τεχνικών μέτρων διατήρησης των αλιευτικών πόρων (ΕΕ L 132, σ. 1).